Document ID: 32014D0008

A BIZOTTSÁG VÉGREHAJTÁSI HATÁROZATA
(2013. október 10.)
a reakcióközegként használt szabályozott anyagoknak az 1005/2009/EK európai parlamenti és tanácsi rendelet 8. cikkének (4) bekezdése szerinti felhasználásáról szóló 2010/372/EU határozat módosításáról
(az értesítés a C(2013) 6517. számú dokumentummal történt)
(Csak a francia, a holland, a lengyel, a német, az olasz és a portugál nyelvű szöveg hiteles)
(2014/8/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ózonréteget lebontó anyagokról szóló, 2009. szeptember 16-i 1005/2009/EK európai parlamenti és tanácsi rendeletre (1) és különösen annak 8. cikke (4) bekezdésére,
mivel:
(1)
Az ózonréteget lebontó anyagokról szóló Montreali Jegyzőkönyv részes feleinek X/14. határozatából és az azt követő határozatokból eredő kötelezettségeire tekintettel az Unió a szabályozott anyagok reakcióközegként való felhasználásának éves mennyiségét legfeljebb 1 083 metrikus tonnában, a reakcióközegként való használat során kibocsátott szabályozott anyagok maximális mennyiségét pedig évi 17 metrikus tonnában határozza meg az 1005/2009/EK rendelet 8. cikkének (4) bekezdésében.
(2)
A 2010/372/EU bizottsági határozat (2) létrehozza azoknak a vállalkozásoknak a jegyzékét, amelyek esetében a szabályozott anyagok reakcióközegként való felhasználása engedélyezett, és minden egyes érintett vállalkozás számára meghatározza a feltöltéshez felhasználható és a kibocsátható maximális mennyiségeket.
(3)
Két vállalkozás (az Anwil SA és a CUF Quimicos Industriais SA) 2010 óta nem használt fel szabályozott anyagokat reakcióközegként. Egy másik vállalkozás (az Arkema France SA) arról tájékoztatta a francia hatóságokat, hogy a Bizottságnak benyújtott 2007., 2008., 2009., 2010. és 2011. évi jelentései a kibocsátási adatokról súlyos és nyilvánvaló hibákat tartalmaztak, emiatt az éves kibocsátást jelentősen alulbecsülték. A Bizottság ezeket az adatokat vette alapul a vállalkozásra vonatkozó határérték kiszámításához, amely a 2010/372/EU határozatnak a vállalkozásokat és az egyes vállalkozások számára meghatározott, éves szinten kibocsátható mennyiségeket felsoroló mellékletében szerepel. A francia illetékes hatóságok megvizsgálták az állítást, és megállapították, hogy a jelentésben szereplő adatok valóban nyilvánvaló hibákat tartalmaznak. Úgy tűnik, hogy a jelentett adatok hibái nem szándékosak, és azt eredményezték, hogy a vállalkozás tekintetében megállapított határérték jelentősen elmaradt attól a határértéktől, amit a helyes adatok alapján állapítottak volna meg. A 2010/372/EU határozat mellékletében szereplő, a vállalkozásra vonatkozó határérték ezért nem tükrözi helyesen a korábbi éves kibocsátásokat, tehát azt módosítani kell.
(4)
A 2010/372/EU határozat mellékletét ezért módosítani kell.
(5)
Az is tisztázásra szorul, hogy a különböző anyagokra és felhasználásokra vonatkozó feltöltési kvóták egyazon vállalkozáson belül átruházhatók-e.
(6)
A 2010/372/EU határozatot ezért ennek megfelelően módosítani kell.
(7)
A 2010/372/EU határozat időbeli korlátozásról nem rendelkezik, ezért a jövőbeli műszaki fejlesztésekre figyelemmel helyénvaló lehet különösen a mellékletét felülvizsgálni.
(8)
Az ebben a határozatban előírt intézkedések összhangban vannak az 1005/2009/EK rendelet 25. cikkének (1) bekezdésével létrehozott bizottság véleményével,
ELFOGADTA EZT A HATÁROZATOT:
1. cikk
A 2010/372/EU határozat a következőképpen módosul:
1.
A 3. cikk első mondata helyébe a következő szöveg lép:
„Egy adott vállalkozás a mellékletben felsorolt meglévő létesítménye számára meghatározott feltöltési kvótát teljesen vagy részlegesen átruházhatja a mellékletben szereplő valamely más vállalkozásra, vagy ugyanazon vállalkozáson belül a mellékletben az adott vállalkozás tekintetében felsorolt másik anyagra és felhasználásra, függetlenül attól, hogy az engedélyezett érintett mennyiség milyen anyagra vagy felhasználási célra vonatkozott.”
2.
A 2010/372/EU határozat mellékletének helyébe e határozat melléklete lép.
2. cikk
Ennek a határozatnak a következő vállalkozások a címzettjei:
Anwil SA
Ul. Torunska 222
87-805 Wloclawek
LENGYELORSZÁG
Arkema France S.A.
420, rue d’Estienne d’Orves
92705 Colombes Cedex
FRANCIAORSZÁG
Bayer Material Science AG
CAS-PR-CKD, Gebäude B669
41538 Dormhagen
NÉMETORSZÁG
CUF Químicos Industriais SA
Quinta da Indústria, Beduído
3860-680 Estarreja
PORTUGÁLIA
Potasse et Produits Chimiques SA
95 rue du General de Gaulle
68802 Thann Cedex
FRANCIAORSZÁG
Vencorex France
Etablissement du Pont-de-Claix
Plate-forme chimique
Rue Lavoisier
BP16
38801 Le Pont-de-Claix Cedex
FRANCIAORSZÁG
Solvay Specialty Polymers Italy SpA
Viale Lombardia 20
20021 Bollate (MI)
OLASZORSZÁG
Teijin Aramid BV
Oosterhorn 6
9930 AD Delfzijl
HOLLANDIA
Kelt Brüsszelben, 2013. október 10-én.

Labels: 4
20